# Silva (poesia)

Una silva és una composició sense estrofa, formada (en la mètrica catalana) per versos hexasíl·labs (6 síl·labes) i decasíl·labs (10 síl·labes), tant de rimes consonants com blancs, i d'extensió il·limitada.
L'origen del terme ve de les Silvae del poeta llatí Papini Estaci, a partir del qual aquesta forma va ser recuperada al renaixement i conreada a bastament a la poesia castellana del barroc (Quevedo, Góngora, Juana Inés de la Cruz...) i a partir d'aquí va passar a la literatura catalana, on la van conrear autors com Francesc Fontanella. Posteriorment, en castellà la tornen a fer servir notablement Bécquer, i en català Verdaguer i Rubió i Ors, tot i que no ha estat mai una forma gaire freqüent a la poesia catalana.
En castellà és composta per versos hendecasíl·labs (11 síl·labes) i heptasíl·labs (7 síl·labes), de rima consonant. L'àmplia llibertat poètica que suposa converteix aquesta composició en la més moderna de la mètrica clàssica espanyola, per la seva implícita tendència antiestròfica, i com a tal constitueix una forma de transició cap al vers lliure modern. Va començar a conrear-se al segle xvi per influència italiana. Garcilaso de la Vega va publicar les seves famoses èglogues en silves. A partir d'aleshores, serà molt emprada per altres autors, com els barrocs Francisco de Rioja i Luis de Góngora a Soledades, i des de llavors es va establir fermament en la mètrica espanyola. La silva modernista introdueix altres mètriques i també la rima assonant. Una varietat és la silva arromançada en la qual rimen els versos parells en assonant.

## Exemples

El poema Ànima pura que en regió divina de Francesc Fontanella combina silves amb romanços i octaves. Els primers 21 versos formen una silva:
                      Ànima pura que en regió divina
                      descanses, vencedora
                      de funest occident a eterna aurora;
                      tu, que l’esfera habites cristal·lina,
                      en la immortal morada
                      de la suprema zona,
                      que faustament destina
                      igual a tes virtuts glòria sagrada,
                      digna a tos mèrits ínclita corona;
                      oh, Claris generós, cèlebre, invicte,
                      a qui la pàtria i la suprema esfera
                      en pomposa pietat, en pompa pia,
                      aclama, honra i venera;
                      ou esta humil i rústica Talia
                      que per a tanta glòria,
                      que per a empresa tanta
                      mètrica inspiració desitja quanta,
                      ab cèlebre alabança,
                      consagra a ta memòria
                      lo temps en bronzos, en diamants la història,
                      Espanya en ires i en trofeos França.
En castellà, un exemple de silva el trobem a l'obra Al sueño de Miguel de Unamuno:
                      En tu divina escuela,
                      loca y desnuda y sin extraño adorno,
                      la verdad se revela,
                      paz derramando en torno;
                      al oscuro color de tu regazo,
                      contenta y recogida,
                      como el ave en su nido,
                      libre de ajeno lazo,
                      desnuda alienta la callada vida,
                      acurrucada en recatado olvido,
                      lejos del mundo de la luz y el ruido;
                      lejos de su tumulto,
                      que poco a poco el alma nos agota,
                      en el rincón oculto,
                      en que la fuente de la calma brota.

## Referències

* 1 2 3 Bargalló i Valls, Josep. Manual de mètrica i versificació catalanes. Barcelona: Empúries, 2007 (Biblioteca Universal Empúries, 208). ISBN 9788497872270.
* 1 2 «Nise > Biblioteca Digital > Autors > Autor > Poema». [Consulta: 18 desembre 2024].
* 1 2 «Silva». [Consulta: 15 desembre 2024].

## Bibliografia

* Domínguez Caparrós, José. Diccionario de métrica española. Madrid: Alianza editorial, 2004. ISBN 84-206-7327-7.
Viccionari